**Moment istoric – Ford Otosan începe livrarea primelor vehicule electrice fabricate în România**

**Craiova, 14 martie, 2025.** Ford Otosan, unul dintre cei mai mari producători de vehicule comerciale din Europa și un pionier în electrificare, sărbătorește astăzi un moment deosebit de important: primele vehicule electrice produse în România pleacă spre clienții Ford din întreaga Europă. Producția de serie a modelelor complet electrice Puma Gen-E, E-Transit Courier și E-Tourneo Courier a început la fabrica de ultimă generație Ford Otosan din Craiova, consolidând rolul Ford Otosan ca hub strategic de producție pentru Ford în Europa.

Acest moment marchează nu doar o extindere semnificativă a gamei de vehicule electrice Ford, ci și o dovadă a expertizei Ford Otosan în domeniul electrificării și al producției flexibile.

Fabrica Ford Otosan din România este una dintre cele mai complexe și inovative unități din cadrul ecosistemului de producție Ford. În prezent, uzina din Craiova este singura din Europa care produce atât autoturisme, cât și vehicule comerciale pe aceleași linii, în versiuni cu motoare cu combustie internă și electrice.

„Evenimentul de astăzi subliniază angajamentul Ford Otosan față de inovație, electrificare și excelență în producție. Capacitatea noastră de a produce șase versiuni diferite de vehicule în aceeași unitate demonstrează nu doar flexibilitatea, ci și dedicarea noastră pentru a face mobilitatea electrică mai accesibilă unui public larg,” a declarat Güven Özyurt, Director General Ford Otosan. „Fiind primul producător de vehicule electrice din România, suntem mândri să fim în fruntea transformării industriei și să contribuim la un viitor mai sustenabil.”

Pentru a sprijini producția de vehicule electrice, Ford Otosan a investit în localizarea componentelor cheie ale acestora, inclusiv în înființarea unei noi linii de asamblare a bateriilor la uzina din Craiova.

Inaugurată în octombrie anul trecut, linia de asamblare face parte din ampla strategie de investiții anunțată în 2022, când Ford Otosan a achiziționat oficial uzina din Craiova. Această investiție subliniază angajamentul Ford Otosan de a-și consolida capabilitățile de electrificare și de a-și extinde rolul în ecosistemul global de vehicule electrice al Ford.

Începând din 2022, Ford Otosan a realizat o investiție totală de 500 de milioane de euro pentru a susține diversificarea producției de vehicule la fabrica din Craiova. Această investiție a contribuit și la transformarea tehnologică a fabricii de la Craiova, poziționând-o drept una dintre cele mai avansate și flexibile unități de producție auto din Europa.

Ca parte a angajamentului Ford Otosan de a oferi soluții de transport sustenabile și inovatoare, de curând a fost lansată o nouă rută de transport intermodal pentru a îmbunătăți eficiența, rentabilitatea și sustenabilitatea operațiunilor logistice între fabrica Ford Otosan din Craiova și Turcia.

În cadrul acestui nou sistem, componentele vor fi transportate din Turcia în România, iar vehiculele fabricate în România vor ajunge în Turcia, ambele prin transport feroviar. Această tranziție are ca scop reducerea emisiilor cu 63% comparativ cu transportul rutier, facând operațiunile logistice mai eficiente și mai economice.

Ford Otosan România produce în prezent versiunile cu motoare pe combustie si electrice ale modelelor Ford Transit Courier, Tourneo Courier și Puma, alături de renumitul motor 1.0 EcoBoost, recunoscut pe plan mondial. Uzina din Craiova operează în trei schimburi atât în zona de producție vehicule, cât și în zona de producție de motoare și dispune în acest moment de peste 6600 de angajați.

**\*\*\***

**Despre Ford Otosan**

Fondată în 1959, Ford Otosan (Ford Otomotiv Sanayi A.Ş.) este o companie tranzacționată public (societate publică), în cadrul căreia Ford Motor Company și Koç Holding dețin acțiuni egale. Compania este a doua cea mai mare organizație industrială din Turcia, cea mai valoroasă companie din domeniul auto listată la Bursa de Valori din Istanbul (Borsa İstanbul). Ford Otosan își desfășoară activitatea în 4 centre principale, dupa cum urmează: fabricile din Kocaeli și Eskişehir (Turcia), fabrica din Craiova (România), și Centrul de Cercetare și Design din Istanbul (Turcia) și are peste 20,000 de angajați. Ford Otosan este cel mai mare producător de vehicule comerciale pentru Ford în Europa, capabil de a proiecta, dezvolta, și testa un vehicul complet, inclusiv motorul acestuia, pornind de la zero și ajungând la un produs final. ([www.fordotosan.com.tr](http://www.fordotosan.com.tr))